text: Аукционите за животни – Принципи и възможности
  Аукционите за елитни животни са слабо познати в нашата страна, докато в много държави организацията на професионални пазари за селскостопански животни е част от историята на развитието на животновъдството им.
  Как става закупуването на животни на практика?
  Можете да закупите говеда директно от ферма или ранчо. Има брокери, наречени "купувачи на поръчки", които също могат да ви набавят добитък според критериите, които им поставите. Но най-популярният и може би най-рентабилният метод за закупуване на говеда по света е чрез търг.
  Търговете разчитат на наддаване за определяне на продажната цена. В "добрите дни" животните се продават на премиум цени. Добре е обаче да знаете средната продажна цена за животните, които искате да закупите, така че да не прекалявате с наддаването.
  Търговете са чудесни за купувачите. На търг можете да видите десетки говеда едновременно и да изберете конкретни чистопородни животни, с родословие. Ако отидете във ферма, за да купите говеда директно от животновъда, ще бъдете ограничени до животните от неговото стадо. При търга (аукциона) ще видите животни, отгледани в различни ферми при различни условия.
  Как работят търговете за животни ?
  Има няколко различни начина за покупка. Ако искате да закупите говеда, можете или сами да се регистрирате на търга, или да наемете професионален купувач, който да участва от ваше име и за ваша сметка.Някои професионални купувачи предлагат и услуга за доставка на закупените животни до стопанството ви. При регистрацията се получава номер за участие в наддаването и се внася депозит като гаранция, че евентуално спечелените при наддаването животни ще бъдат платени.
  При постъпването в обора на аукциона животните на всеки продавач се настаняват в боксове отделно от другите. Определянето на реда на продажбите става чрез жребий. Всяко отделно животно или отделна, изравнена по показатели група от животни (лот), се пускат последователно в предвидената изложбена площ. По време на дефилирането, на монитор, се показва информация за животното: порода, възраст, произход,тегло и други характеристики, както и начална тръжна цена. Купувачите започват наддаването и когато то приключи, на същия монитор се изписва номерът на купувача, спечелил това наддаване и окончателната цена. Организаторите на аукциона записват офертата и номера на купувача, а животните се връщат в техния бокс.
  Аукционите за животни обикновено са еднодневни, но могат да продължат и няколко дни, ако предлаганият брой животни е голям. След приключване на продажбите купувачите могат да приберат закупените от тях животни. Търговската къща, която е организирала търга, взема комисионна – процент от продажната цена, а остатъкът се плаща на продавача.
  Какво важно трябва да знаете, ако сте купувач?
  Историята показва, че и при продажбата на животни има недоброжелателна практика, свързана с качествата на т.нар. "стока". За мнозина фермери това е последната спирка преди да изпратят добитъка за клане. За други това е просто още едно място за обмяна на животни. За трети аукционите са възможност за продавачите да получат добра "награда" за своя труд, а за купувачите - да се сдобият с качествени попълнения
  за техните стада.
  Представяме ви някои препоръки, които да спазите при участие в аукцион:
  • Ако търсите да купите няколко отгледани женски или двойки животни (крава с теле), най-добрият търг за вас е "Разпродажба на стадо". Тук обикновено се продават най-добрите женски животни.
  • Разберете предварително каква е актуалната пазарна цена на говедата, които търсите. Повечето говеда се продават на база възраст, тегло или родословие. Цените могат да бъдат примамливо ниски, ако животното е имало здравословни проблеми, има лош темперамент, по-дребно е от нормалното за възрастта и т.н. Цветът може също да окаже влияние върху цените при месодайните кръстоски: например очаквайте, че черните животни,получени при кръстосване с Абердийн Ангус, ще бъдат по-скъпи от цветните такива.
  • Не отивайте на търг мислейки, че искате да купите нещо само, защото го има или искате да го имате. Трябва да знаете какво искате да купите и каква цена сте готови да платите за това. Трябва само да внимавате да не надценявате или подценявате сумата, която ще инвестирате в новата си придобивка.
  • Запознайте се с терминологията, използвана за продажба на определени класове и видове говеда. Какви термини се използват зависи от това, от къде закупувате добитъка. "Първотелка" може да означава крава, която се е отелила за първи път, но и животно от първо отелване.
  • Спазвайте указанията на организаторите. За да сте сигурни, че ще си тръгнете с това, за което сте дошли, се запознайте предварително с "правилата на играта". Бъдете навреме на търга, за да се подготвите за наддаването и да заемете добра позиция.
  • Преди да закупите желаните от вас животни, се подгответе за тяхното транспортиране и настаняване във вашия обор. Всичко трябва да е подредено преди пристигането им. Осигурете им фураж, вода, подслон и добрe оградена зона, където можете да ги запазите през следващите няколко седмици, за да привикнат към новия си дом
  Какво важно трябва да знаете, ако сте продавач?
  В страните, които аукционите са традиция, продажбата на животни е свързана с дългогодишна подготовка, изготвяне на маркетингова стратегия и план, които да осигурят икономическа изгода от вложените средства, усилия и време. В България провеждането на професионални търгове за животни тепърва ще навлиза като практика, затова тук ще обърнем внимание на предварителната подготовка, ако решите да печелите от такъв тип бизнес:
  • Определете вашата стратегия за участие. Предвид настоящите пазарни условия и ценови очаквания, какви са целите и задачите, които се стремите да постигнете, подготвяйки животни за продажба. Имайте предвид, че при търсенето само на най-високата цена рискувате животните ви да останат непродадени, въпреки че вече сте платили разходите за транспорт и участие в търга. Вашите цели трябва да са комбинация от получаване на добра цена и контрол на риска, свързан с актуалната ситуация на пазара.
  • Въоръжете се с търпение и отделете достатъчно време. Един от ключовете за успешната продажба на едър рогат добитък е времето. Необходими са години, за да се тества генетиката, на която и да е развъдна програма, след това да се провери каква генетика се търси на пазара и да се разберат ясно нуждите на потенциалните клиенти. Същевременно, отнема време, за да се спечели доверието на клиентите, които биха наддавали за вашите животни. Както при всичко в живота, и тези неща, които имат голяма стойност, изискват време, за да се създадат, развият, поддържат и споделят.
  • При определянето на началната и минималната цена за участие в търга калкулирайте всички разходи, свързани с отглеждането на животните за продажба. Анализ на риска от евентуална промяна на пазарните цени може да помогне за избягване на непредвидени ситуации.
  • Предоставете достатъчно информация за предлаганите животни. Ключът за постигане на желаните резултати от продажбата е предлагането на добри животни.
  Безспорно има много още да учим относно провеждането и участието в аукциони, но с правилната стратегия този тип "размяна" на животни би довела до постигане на по-добри икономически резултати от работата в българските стопанства.